Το σύστημα TIR (Transports Internationaux Routiers, Διεθνείς Οδικές Μεταφορές) επιτρέπει την μεταφορά εμπορευμάτων στο πλαίσιο διεθνούς συστήματος διαμετακόμισης με ελάχιστη καθ’ οδόν παρέμβαση των τελωνειακών αρχών και παρέχει σχετικά απλή πρόσβαση στις απαιτούμενες εγγυήσεις. Η απόφαση ενοποιεί το κείμενο της Τελωνειακής Σύμβασης περί της διεθνούς μεταφοράς εμπορευμάτων βάσει των δελτίων TIR, ενσωματώνοντας όλες τις τροποποιήσεις στην αρχική Σύμβαση TIR από τη δημοσίευση της το 1975 και μετά. Κάθε κράτος μέλος της Ευρωπαϊκής Ένωσης (ΕΕ) καθώς και η ίδια η ΕΕ αποτελούν συμβαλλόμενα μέρη στη Σύμβαση TIR του 1975. Η ΕΕ θεωρείται ενιαίο έδαφος για τους σκοπούς της σύμβασης TIR. Το TIR μπορεί να χρησιμοποιείται στην ΕΕ μόνο όταν η διακίνηση εμπορευμάτων είτε ξεκινάει είτε ολοκληρώνεται σε μια χώρα εκτός ΕΕ ή όταν μια διακίνηση εμπορευμάτων εντός της ΕΕ διέρχεται από μια χώρα εκτός ΕΕ και πραγματοποιείται: με οδικό όχημα, σύνολο οχημάτων ή εμπορευματοκιβώτιο, χωρίς ενδιάμεση φόρτωση· περνώντας ένα ή περισσότερα εθνικά σύνορα μεταξύ του τελωνείου αναχώρησης και του τελωνείου προορισμού· τουλάχιστον εν μέρει οδικώς (το σύστημα TIR μπορεί να ανασταλεί κατά τη διάρκεια του μη οδικού τμήματος)· με την εγγύηση οργανισμών που έχουν εγκριθεί· και υπό επίσημο δελτίο TIR. Αρχές Τα εμπορεύματα που μεταφέρονται στο πλαίσιο καθεστώτος TIR: δεν πρέπει να υπόκεινται σε εισαγωγικούς ή εξαγωγικούς δασμούς και φόρους στα τελωνεία διέλευσης· δεν υπόκεινται, κανονικά, σε τελωνειακό έλεγχο στα τελωνεία διέλευσης, εφόσον μεταφέρονται με σφραγισμένα οδικά οχήματα ή εμπορευματοκιβώτια· ωστόσο, μπορεί να εξετάζονται, σε εξαιρετικές περιπτώσεις, προς αποφυγή καταχρήσεων, κυρίως, όταν οι τελωνειακές αρχές έχουν υπόνοια παρατυπίας. Δελτία TIR Οι τελωνειακές αρχές οι οποιεσδήποτε άλλες αρμόδιες αρχές εξουσιοδοτούν οργανισμούς να εκδίδουν δελτία TIR και να παρέχουν εγγύηση. Οι οργανισμοί πρέπει: να δραστηριοποιούνται για τουλάχιστον ένα έτος στη χώρα έκδοσης· να διαθέτουν απόδειξη υγιούς οικονομικής κατάστασης και ικανότητας να εκπληρώνουν τις υποχρεώσεις τους· να μην έχουν διαπράξει σοβαρές ή επαναλαμβανόμενες παραβάσεις της τελωνειακής ή φορολογικής νομοθεσίας. Ένα δελτίο TIR μπορεί να εκδίδεται μόνο σε άτομα που διαθέτουν: αποδεδειγμένη εμπειρία ή ικανότητα να πραγματοποιούν τακτικές διεθνείς μεταφορές· υγιή οικονομική κατάσταση· απουσία σοβαρών ή επαναλαμβανόμενων παραβάσεων της τελωνειακής ή φορολογικής νομοθεσίας· αποδεδειγμένη γνώση της σύμβασης TIR. Μεταφορά εμπορευμάτων με δελτίο TIR Τα εμπορεύματα οφείλουν να μεταφέρονται μόνο με εγκεκριμένα οχήματα ή εμπορευματοκιβώτια τα οποία πληρούν τις απαιτήσεις ως προς την κατασκευή και τον εξοπλισμό τους. Τα συμβαλλόμενα μέρη μπορούν να αρνηθούν να αναγνωρίσουν την ισχύ της έγκρισης των οδικών οχημάτων ή των εμπορευματοκιβωτίων, τα οποία δεν ανταποκρίνονται σε αυτούς τους όρους, ωστόσο, οφείλουν να αποφεύγουν να καθυστερούν τη μεταφορά για ελαττώματα μικρής σημασίας και εφόσον δεν δημιουργείται κίνδυνος λαθρεμπορίας. Στο πλαίσιο της διαδικασίας TIR: κανένα ειδικό τελωνειακό έγγραφο δεν απαιτείται για την προσωρινή εισαγωγή οδικού οχήματος ή εμπορευματοκιβωτίου· μια ορθογώνια πλάκα με την επιγραφή "ΤΙR" πρέπει να τοποθετείται στο εμπρόσθιο και στο πίσω μέρος του οχήματος· ένα μόνον δελτίο TIR καταρτίζεται για κάθε οδικό όχημα ή εμπορευματοκιβώτιο (ή για σύνολο εμπορευματοκιβωτίων φορτωμένων σε ένα οδικό όχημα ή σε σύνολο οχημάτων)· το δελτίο TIR ισχύει για ένα μόνον ταξίδι· μία μεταφορά TIR δύναται να περιλαμβάνει έως οκτώ τελωνεία αναχώρησης και προορισμού· οι τελωνειακές αρχές της χώρας αναχώρησης πρέπει να εξασφαλίζουν την ακρίβεια του δηλωτικού των εμπορευμάτων· σε κάθε τελωνείο διέλευσης και προορισμού, το οδικό όχημα (και το φορτίο του) πρέπει να προσκομίζονται προς έλεγχο μαζί με το δελτίο TIR τους· τα τελωνεία πρέπει κανονικά να δέχονται άθικτες σφραγίδες άλλων συμβαλλομένων μερών, αλλά δύνανται να προσθέσουν και τις δικές τους. Οι τελωνειακές αρχές οφείλουν, εκτός ειδικών περιστάσεων, να μην απαιτούν τα οχήματα: να τίθενται υπό συνοδεία με δαπάνες των μεταφορέων στο έδαφος της χώρας τους· ή να υπόκεινται, κατά τη διάρκεια της διαδρομής, σε έλεγχο. Η σύμβαση καθορίζει διαδικασίες σε περίπτωση που παραβιασθούν οι τελωνειακές σφραγίδες κατά τη διάρκεια της διαδρομής ή τυχόν εμπορεύματα καταστραφούν ή υποστούν ζημία χωρίς να παραβιασθούν οι σφραγίδες. Ειδικές διατάξεις ισχύουν για τη μεταφορά βαρέων ή ογκωδών εμπορευμάτων. Παρατυπίες Για κάθε παράβαση της σύμβασης: ο παραβάτης εκτίθεται στις κυρώσεις που προβλέπονται από τη νομοθεσία της χώρας, όπου διαπράχθηκε η παράβαση· κάθε συμβαλλόμενο μέρος έχει το δικαίωμα να αποκλείει, προσωρινά ή οριστικά, κάθε πρόσωπο υπαίτιο σοβαρής παράβασης ή επαναλαμβανόμενων παραβάσεων της τελωνειακής νομοθεσίας που εφαρμόζεται στις διεθνείς μεταφορές εμπορευμάτων.